Tasaft n uwaɣezniw
Tasaft n uwaɣezniw
Amacahu, ad yelhu ad yeḍbeɛ am usaru, ad yuɣal annect n ujgu ɣef temɛayt-iw ad telhu.
Zik-nni, yella yiwen n umɣar d tmeṭṭut-is ɣur-sen tlata warrac d yiwet n teqcict. D nettat i d tamaẓuẓt yerna teḥdeq nezzeh. Isem-is Ɛelǧa. Tawacult-a tettidir deg yiwet n taddart n tudrin n tmurt. Axxam tezdeɣ d alemmas n yixxamen, yerqem seg yal ini.
Am yemma-tsen Ṭawes i izemren ad tsel i yal imesli ɣer yal tama ulamma yekka-d s lbeɛd, arraw-is deg tlata yid-sen, ula d nutni yella d acu i asen-yettunefken.
Ɛelǧa
Amenzu, Iles, yezmer ad yeffer ɣef tiṭ yiwen ur t-ittwali, yedreg maḍi. Wis sin, Maksen, iḍudan-is iḥercen ttaɣen-as awal, yis-sen yezmer ad yexdem ayen yebɣa. Ma d aneggaru, Ziri, s tmuɣli-s taqeṭɛant yezmer ad yerr agama irekkem seg zzɛaf, abeḥri ad iɣeṭṭel, asif ad yeskefkuf.
Yiwen n wass seg wussan n Rebbi mi yella yettḥewwis baba-tsen amɣar, yufa-d iman-is deg yiwet n teẓgi, deg wakken tebberber, iɛreq-as ubrid. Yedda, yedda almi yeɛya yeqqim ɣef yiwen n uẓru. Aẓru-agi ziɣen yessenṭaḍ win yeqqimen fell-as. Amɣar ur neḥṣi s wannect-a mi yesgunfa kra, yeɛreḍ ad ibedd fell-as maca ur yezmir ara acku yeqqim yelseq ɣer uẓru amzun i lebda.
Kra n yigdaḍ icebḥen mačči d kra, ufan-t akken yenṭeḍ ɣer uẓru. Kkren bnan-as rebɛa n leḥyuḍ, zzin-as-d akken ad ḥarben fell-as ɣef wayen ad s-d-yawin lmaḍerra.
Akken yal ass, ama d tagrest-nni taqesḥant s yideflawen-is d usemmiḍ neɣ d anebdu s uzɣal-is yessefsayen idɣaɣen, Ɛelǧa tettawi-as tagella d tẓidanin i baba-s tḥemmel nezzeh. Mi ara taweḍ sdat n tewwurt n texxamt anda yella baba-s d anekruf, yelseq ɣef ublaḍ, s taɣect-is iferẓen ad s-tecnu: “Ttxil-k ldi-iyi-n tawwurt
A Baba-inu ba”. Netta ad s-d-yerr diɣen s ccna:”Sčenčen tizebgatin-im
A yelli ɣriba”.
Ad tuɣal ad as-tini:”Ugadeɣ lweḥc n lɣaba
A Baba-inu ba”.
Netta ad as-d-yerr akka:”Ugadeɣ ula d nekkini
A yelli ɣriba”
S usčenčen-nni n tzebgatin-is baba-s yeɛqel yelli-s Ɛelǧa, ɣef waya i s-d-ileddi tawwurt. Mi tekcem ad teqqim ddaqqes d baba-s, ad tḍes yid-s, ad s-tekkes yir axemmem, ad tuɣal imiren s axxam.
Waɣzen
Deg yimir-nni, yiwen n lweḥc, d izem, kra texdem Ɛelǧa ɣef tiṭ-is, kra nnan nettat d baba-s yesla-as, netta yella yedduri deffir n yiwen n useklu, yeffer ur t-id-twala ara. Izem yelmed imeslayen tenna i baba-s yerna yessen ad yerr taɣect-is d tarqaqant am tin n Ɛelǧa, ma s waccaren-is yeqwan am wuzzal yufa-d amek ad d-iɛaned asčenčen n tzebgatin.
Waɣzen yuɣal d izem
Azekka-nni dɣa iɛuned Ɛelǧa akken iwata. Amɣar ixaqen ur nuki s tḥerci n yizem yeldi-as-d tawwurt. Iwexxer kra ɣer deffir akken ad iǧelleb fell-as, tejba-d ƐelÜa s uɣiwel, tezga-d gar baba-s d yizem bu uqamum yettiqqin d ildayen. Izem yeqqim yedhec s tebɣest n Ɛelǧa, ɣef waya i s-yunef i baba-s ma d nettat, irfed-itt s uxabbaz-is s lemḥadra, yewwi-tt yid-s ɣer yifri-s i d-izgan deg ṭṭerf n teẓgi akken ad tt-yerr d yelli-s .Leɛyaḍ n umɣar ameɣbun d yimeṭṭawen n Ɛelǧa ɣeḍlen-d leḥzen ameqqran deg teẓgi d tirni. Iɣersiwen rran-tt i usbecbec, abeḥri yendeh-as s uṣuḍu, imɣan serrḥen-as i uskerwec, ma d ticercurin n waman sbeqbuqent nezzeh. Ambiwel-agi akk yewweḍ imeẓẓuɣen n Ṭawes. Ul-is iḥulfa s wayen n diri. Imiren kan tebberdeɛ aɣyul, tɛedda ɣef yidurar, tewwi abrid srid ɣer tarwa-s. Arraw-is iẓẓewren mačči d kra, tufa-ten kerrzen tamurt-nsen, tules-asen ayen i tḥulfa.
Imi mlalen, kkren sdduklen akk ayen akken i sen-yettunefken, bdan imiren kan anadi ɣef tifrat n temsalt i ten-yerzan. Tayemmat Ṭawes teldi imeẓẓuɣen-is, terna kra tenna:”Ay arraw-iw n tasa d lawan! Izem a-t-an yeṭṭes, sliɣ i nnefs-is yenqes. Mmi-s amenzu Iles, yerra iman-is ur d-ittban, yedreg ɣef wallen, yezger ifri seg tama ɣer tayeḍ. Yufa uletma-s Ɛelǧa, teẓẓel tinegnit ur tettḥerrik, d tanekruft n yizem. Yekker yeldi-d tawwurt i gma-s Maksen. Maksen s yiḍudan-is iḥercen, yebda afran n wanẓaden n ucekkuḥ n Ɛelǧa d wid n aqerruy n yizem acku llan xelḍen.
Mi d-ffɣen seg yifri rewlen s lemɣawlat, ttbabban s nnuba uletma-tsen ur d-nerri s lexbar. Zegren asif s shala. Izem yuki-d, deffir-sen s tazzla. Imi alaḥal ad ten-id-yaweḍ, Ziri, yezzi metwal asif i yeǧǧa kra ɣer deffir yessexdem allen-is, yerra tamuɣli-s tettirriq am usafu. Imiren kan yebda lebreq yekkat ɣer waman n wasif. Yerra-t yerwi, iluɣ, yeḥmel nezzeh. Izem s nnmara n ugellid n tẓegwa, yeɛreḍ ad yezger asif-nni i izeɛfen ur yezmir ara. Ɣer taggara yewwi-t anda ur d-ittuɣal.
Ɛelǧa, mi d-tuki, tessuter-d Baba-inu ba, tewwi-tt yemma-s ɣur-s. Ddren deg telwit. I ten-yettḥuddun d isekla d yijeǧǧigen d waman. Uɣalen yid-sen d imeddukal i lebda. Ma d arraw iẓẓewren mi qḍan taɣawsa-nsen bernen ɣer tkerza-nsen.
Tamacahut-iw lwad lwad, mliɣ-tt-id i warraw n lejwad.
Baba-inu ba
Amawal
Tabɣest: lkuraj
Ifri: lɣar
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn pap_Latn kab_Latn yor_Latn kab_Latn pap_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn yor_Latn kab_Latn kab_Latn kab_Latn